移家謝趙再可
作者：章甫
朝代：宋

paragraphs: 病眼不禁黄土瞇，塵纓屢費滄浪水。
曉窗笑語鏡中人，但可置之巖穴裏。
縣官有田容我耕，收身已是太遲生。
醉眠牛背自安穩，山鳥慣聽哦詩聲。
經營小築幽深處，借車歡喜移家去。
非公誰寄草堂貲，知我舊諳茆屋趣。
此心此地俱寬閒，從渠曠野多風寒。
燈前兒女話團欒，廣厦期公千萬間。